Fryktet brannbombe - evakuerte universitetet
Mandag ettermiddag ble flere hundre studenter og ansatte sendt ut av biblioteket på Georg Sverdrups hus. - Vi fryktet at det kunne være en brannbombe, derfor tok vi ingen sjanser, sier bibliotektdirektør Bente R. Andreassen ved Universitetet i Oslo (UiO) til VG Nett. Ifølge politiet skal det ha vært en kanne som luktet av bensin som gjorde at universitetet slo alarm. - Såvidt meg bekjent har vi ikke fått noen konkrete trusler. Men det er jo ganske dramatisk når noe slikt skjer, sier Andreassen til VG Nett. Både brannvesenet og politiet jobbet mandag ettermiddag med å undersøke kannen, som etter det VG Nett kjenner til befant seg i et garderobeskap i kjelleren på bygget. Klokken 16.30 la politiet ut følgende melding på sin Twitter-konto: - Gjenstanden er demontert og ufarliggjort.Studentene ved universitetet er midt i den travleste eksamensperioden, og lesesalen i bygget var stappfull av studenter da alarmen gikk. - Vi satt på lesesalen da brannalarmen gikk, og alle fikk beskjed om at vi måtte ut. Nå har politiet sperret av hele bygget, sier studenten Sandra Lepsøy (21) til VG Nett.- Det er ganske fortvilende. Det er midt i eksamensperioden, og det var stappfullt på lesesalen. Nå har vi har fått beskjed fra universitetet om at bygget skal være stengt resten av dagen, sier filosofistudenten. Men etter at politiet og brannvesenet fjernet sperringene, kom kontrabeskjeden - og studentene fikk dra tilbake til lesesalen. - Dessverre fikk de et lite avbrudd, men alle er nå tilbake i bygget, sier Andreassen.
Eksamensforberedelsene fikk en brå slutt for studentene på Universitetet i Oslo.